Tájékoztatás Közterületi Térfigyelő Rendszer alkalmazásáról

Tájékoztatjuk, hogy Répcelak Város Önkormányzata 13 darab térfigyelő kamera kihelyezésével biztosítja a település egészére kiterjedő Közterületi Térfigyelő Rendszert.

Az Önkormányzat a Térfigyelő Rendszer üzemeltetésével és kezelésével a rendőrséget bízta meg. Az elhelyezésre került kamerák szükségességéről, a megfigyelt közterület kijelöléséről a rendőrség előterjesztése alapján Önkormányzatunk döntött.

A rendőrséget a Rendőrségről szóló 1994. évi XXXIV. törvény 42. §-a hatalmazza fel arra, hogy közterületen, ahol az közbiztonsági, bűnmegelőzési, illetve bűnüldözési célból igazolhatóan szükséges, bárki számára nyilvánvalóan észlelhető módon képfelvevőt helyezhet el és felvételt készíthet.

A kamerás megfigyelést és az azzal összefüggő adatkezelést törvényi felhatalmazás alapján, jogszerűen végezzük, amelyekről bővebb információkat olvashat jelen tájékoztató alján (Alkalmazott jogszabályok).

**Felhívjuk a figyelmét arra, hogy az adatkezeléshez történő kifejezett hozzájárulásának minősül, amennyiben a kamerával megfigyelt területre belép, ott tartózkodik, illetve azon keresztül halad.**

A térfigyelő rendszer a hét minden napján, 24 órában üzemel, a rögzített felvételeket a törvényben engedélyezett 5 napig tárolja.

# A kamerák elhelyezése

A térfigyelő kamerák a településre bevezető utak mentén, nagyobb útkereszteződések, nagyobb forgalmú helyek, valamint a köz- és önkormányzati intézmények közelében kerültek látható módon kihelyezésre az alábbi helyszíneken:

|  |  |
| --- | --- |
| **A kamera helye** | **A kamera látóteréből látható terület** |
| Egészségház, Arany János utca 5. | Arany János u. 5. szám előtti tér és a katolikus templom |
| Beled bevezető út, Vörösmarty utca 17. | 86-os bevezető út |
| Csánigi-Petőfi utca kereszteződés, Vörösmarty u. 1. | 86-os út Csánigi utca kereszteződése |
| Butiksor, Petőfi Sándor utca 63/a. | Petőfi Sándor utca 63/A előtti és a 86-os főút közötti rész |
| Evangélikus templom, Bartók Béla utca 44. | Jókai és Bartók utca kereszteződés, templom előtti tér |
| Művelődési Ház, Bartók Béla utca 55. | Főtér |
| Vámoscsalád felől 86. sz. főút, Petőfi S. 78. | 86-os bevezető út |
| Posta, Széchenyi István utca 1. | Honvéd utca - Széchenyi utca kereszteződés, Posta előtti tér |
| Vasútállomás, Ady Endre utca 4. | Ady Endre utca és Jókai utca kereszteződés |
| Takarékszövetkezet, Petőfi Sándor utca 50. | Petőfi utca 63/a és 86-os főút 11. |
| Répcelaki Közös Önkormányzati Hivatal, Bartók Béla utca 38. | Hivatal előtti tér |
| Petőfi – Bartók kereszteződés, Petőfi u. 46. | Kereszteződés |
| Temető utca és az Ipari parkba vezető 084/10 hrsz-ú közút kereszteződése | Kereszteződés |

# Az adatkezelés célja

A kamerás megfigyelés alkalmazásának célja

* a közbiztonság erősítése, a közterület általános használati szabályainak biztosítása;
* a Térfigyelő rendszer által ellenőrzött területen található vagyon megóvása, felügyelete;
* a rendőrség bűnüldöző munkájának támogatása, a két szervezet közötti együttműködés erősítése;
* a lakosság, a településre belépők, a települést meglátogatók vagy igénybe vevők biztonságérzetének növelése, a jogsértések visszaszorítása.

# A kezelt adatok köre

A felvételeken rögzítésre kerül a megfigyelt területre belépő személyek képmása, valamint a területen áthaladó gépjárművek forgalmi rendszáma, amelyek alapján felismerhetők, utólag is beazonosíthatók.

# Az adatok törlése

A rögzített felvételeket 5 nap elteltével automatikusan töröljük a térfigyelő rendszerből.

# Az adatkezelés biztonsága

A térfigyelő rendszer központi, rögzítést végző berendezéséhez, valamint a rögzített felvételek tartalmához a rendőrség e feladat ellátásával megbízott képviselői férhetnek hozzá. A rendszerhez történő hozzáférés számukra is csak megfelelő azonosítást és hitelesítést követően engedélyezett, amelynek segítségével megállapítható, hogy az adatokhoz ki és mikor fért hozzá, mivel a rendszer a bejelentkezéseket naplózza.

# Az Adatkezelő adatai

|  |  |
| --- | --- |
| **Az Adatkezelő neve:** | Répcelak Város Önkormányzata |
| **Elérhetőségei:** |
| Postai cím: | 9653 Répcelak, Bartók Béla u. 38. |
| Email cím: | onkormanyzat@repcenet.hu |
| Telefonszám: | 06-95/370-101 |
| **A térfigyelő rendszer üzemeltetője (Adatfeldolgozó) megnevezése:** | Vas Megyei Rendőr-főkapitányság |
| Székhelye: | 9700 Szombathely, Petőfi Sándor u. 1/C. |

Az Ön jogai

**Tájékoztatást kérhet** bármikor Tőlünk személyes adatai kezelésével kapcsolatban fenti elérhetőségeinken! Amennyiben olyan kérdése merül fel, amely jelen adatkezelési tájékoztatónk alapján nem egyértelmű, kérjük, hogy vegye fel a kapcsolatot Velünk és megválaszoljuk kérdését. Törekszünk arra, hogy minél gyorsabban válaszoljunk Önnek, viszont amennyiben kérdése megfelelő megválaszolása több időt vesz igénybe, akkor legfeljebb 15 napon belül vállaljuk a válaszadás teljesítését.

Amennyiben jogos érdekét a felvétel rögzítése érinti, a rögzítésétől számított 5 munkanapon belül kérheti, hogy az adatot ne töröljük le, illetve arról másolat készítését (például hatósági eljárásban történő felhasználása céljából). Ezáltal biztosítjuk az adatokhoz történő jogszerű **hozzáférés**ét, illetve az adatok **hordozhatóság**át az Ön számára.

A rögzített felvételek tárolására a törvényi előírások értelmében 5 napig jogosultak vagyunk, azt követően azokat töröljük térfigyelő rendszerünkből, így biztosítva az Ön személyes adatai **törléséhez, elfeledtetéshez** fűződő jogait.

# Az adatok továbbítása

A térfigyelő rendszerben rögzített felvételeket jogosulatlanok számára nem továbbítjuk; azok kizárólag jogszabályban meghatározott esetekben, mint például bűncselekmény, szabálysértés vagy a közlekedés szabályainak megsértése miatt indult büntető-, szabálysértési vagy más hatósági eljárás során, körözött személy vagy tárgy azonosítása érdekében, a rendőri intézkedés jogszerűségének közigazgatási eljárásban történő vizsgálata céljából vagy az érintett személy jogainak gyakorlása érdekében használhatók fel. E célból az ügyben eljáró hatóság – rendőrség, ügyészség, bíróság, stb. – hivatalos kérésére a rögzített felvételeket továbbíthatjuk.

# Panaszkezelés és további jogérvényesítési lehetőségek:

Mindent tőlünk telhetőt megteszünk annak érdekében, hogy a személyes adatok kezelése a jogszabályoknak megfelelően történjék. Amennyiben úgy érzi, hogy nem feleltünk meg ennek, kérjük jelezze fenti elérhetőségeinken.

Személyes adatai védelméhez fűződő jogai megsértése esetén jogorvoslati lehetőségért – amennyiben az Adatkezelő az Ön jelzése ellenére sem szünteti meg jogsértő magatartását – a Nemzeti Adatvédelmi és Információszabadság Hatósághoz fordulhat, alábbi elérhetőségein:

|  |  |
| --- | --- |
| **Hivatalos név:** | Nemzeti Adatvédelmi és Információszabadság Hatóság (NAIH) |
| **Postai cím:**  | 1125 Budapest, Szilágyi Erzsébet fasor 22/c. |
| **Telefonszám:** |  +3613911400  |
| **Email:**  | ugyfelszolgalat@naih.hu |
| **Weboldal:** | [www.naih.hu](http://www.naih.hu/) |

# **Alkalmazott jogszabályok**

Kötelezettséget vállalunk arra, hogy a személyes adatok kezelését a mindenkori hatályos, különösen pedig az alábbiakban felsorolt jogszabályi előírásoknak megfelelően végezzük:

1. a Rendőrségről szóló 1994. évi XXXIV. törvény („Rtv.”),
2. az Európai Parlament és a Tanács (EU) 2016/679 rendelete (2016. április 27.) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről (GDPR: General Data Protection Regulation), vagy más néven: általános adatvédelmi rendelet,
3. az információs önrendelkezési jogról és információszabadságról szóló 2011. évi CXII. törvény (Info tv.),
4. a Polgári Törvénykönyvről szóló 2013. évi V. törvény („Ptk.”),
5. a Büntető Törvénykönyvről szóló 2012. évi C. törvény („Btk.”).